# 第 三 卷

## 古 方 平 议

### 第三节 固脱之方

 养正丹(《本事方》) 治虚头旋，吐涎不已。

 黑铅 水银 硫黄 朱砂各一两

 上用建盆一只，火上熔铅成汁，次下水银，用柳杖子打匀，取下放少时，下二味末打匀，令冷取下，研为粉，用米饮圆，或用枣肉圆如梧子大。每服三十粒，盐汤下。此药升降阴阳，补接真气，非止治头旋吐涎而已。

 [方解]寿颐按：下元阳虚，阴气逆上，而为虚风眩晕，冷涎盘旋者，非温肾重坠之品，不能镇虚定逆，摄纳元气，黑铅、硫黄，一寒一温，一阴一阳，制炼成丹，水火既济，能收摄浮泛之虚阳，而归之于肾家旧宅，调其升降，定其阴阳，救颠扶危，其效甚捷。古方如金液丹、灵砂丹之类，成方不少，大旨相近；今录养正、黑锡二方，以见一斑。但汞能变化，炼不得法，易还原质，亦多流弊，不如黑锡丹不用水银之驯良，今入于浊阴上逆之证，宁用黑锡，而不用汞者，良有以也(眉评：铅汞弊，不可不知)。